Herforingjastjórnin í Mjanmar hefur ákært Aung San Suu Kyi sem stjórnin steypti af stóli í ársbyrjun. Ákæruefnin snúa að meintu kosningasvindli á síðasta ári þar sem NLD flokkur Suu Kyi, tryggði sér meirihluta á þingi.
Verði Suu Kyi fundin sek gæti það þýtt áratugalangt fangelsi en hún er 76 ára gömul. Hún hefur verið í haldi frá valdatöku hersins í febrúar en ekki hefur verið látið uppi hvenær réttarhöld yfir henni fara fram. Upplausn hefur ríkt í landinu allar götur síðan en herstjórnin hefur brugðist ókvæða við öllu andófi og hótað að leysa NLD-flokkinn upp.
Suu Kyi hefur einnig verið sökuð um að hafa ólöglega þegið fé og gull, fyrir að skapa glundroða og ótta í landinu og fyrir að hafa ólögleg fjarskiptatæki undir höndum. Eins er hún ákærð fyrir að brjóta sóttvarnarreglur. Dóms er að vænta í því máli í desember.
Fimmtán aðrir eru ákærðir fyrir kosningasvindl, þeirra á meðal fyrrverandi forseti Mjanmar Win Myint. Í júlí síðastliðnum ógilti herstjórnin niðurstöður kosninganna og staðhæfði að 11 milljónir meintra svika hefðu uppgötvast. Blaðamönnum er ekki heimilt að vera viðstaddir réttarhöld yfir Suu Kyi.
Alls hafa á þrettánda hundrað fallið í valinn í mótmælum eftir að herforingjarnir tóku völdin í landinu og yfir tíu þúsund verið handtekin. Öryggisráð Sameinuðu þjóðanna brýndi herstjórnina í síðustu viku til að láta umsvifalaust af harðræði í garð borgaranna.